Matovič, Igor, podpredseda vlády a minister financií SR (2021-06-29):
Kolegovia, kolegyne, dovoľte, aby som vám predstavil materiál, ktorý sa teda nazýva Program stability Slovenskej republiky na roky 2021 až 2024. Ministerstvo financií predkladá na rokovanie Národnej rady Program stability Slovenskej republiky na roky 2021 až 2024. Program stability prezentuje očakávaný vývoj ekonomiky a fiškálnej pozície v strednodobom horizonte a je základom pre prípravu rozpočtu verejnej správy na budúci rok. Tento materiál bol zároveň predložený Európskej komisii v rámci štandardného cyklu európskeho semestra. Úvod tohto roka bol negatívne poznačený druhou vlnou pandémie, najmä jej vplyvov na zdravie a život ľudí. Našou prioritou tak naďalej ostáva boj s pandémiou, na ktorú reagujeme opatreniami v zdravotnej oblasti na udržanie zamestnanosti a sociálnu pomoc. Pri plnení rozpočtu si preto zachovávame obozretný prístup, tým Slovensko dosiahne stav, kým Slovensko dosiahne stav kolektívnej imunity, je nevyhnutné pripraviť sa na ďalšie potenciálne negatívne udalosti spojené s pandémiou. Vývoj z minulého roka ukázal, že najdôležitejšie na ochranu ekonomiky sú rýchle reakcie, a preto proaktívne vytvárame dostatočnú, dodatočnú rezervu. Aktualizácia rozpočtu na tento rok tak podľa programu stability navyšuje schodok verejných financií na približne 10 % HDP. Budúci rok očakávame stabilizáciu zdravotnej a ekonomickej situácie, čo umožní stiahnuť podporné protipandemické opatrenia. Od roku 2023 je už nutné aj aktívne ozdravovanie verejných financií s cieľom stabilizovať verejný dlh. Schodok verejných financií sa tak zníži k 5 % HDP v budúcom roku, po stabilizácii verejných financií bude od roku 2023 nasledovať konsolidačná fáza každoročným znižovaním štrukturálneho schodku o 1 percentuálny bod HDP. Hrubý dlh sa vďaka tomu do roku 2024 stabilizuje pri 65 % HDP. V súlade s ozdravným plánom stanovuje program stability aj nový strednodobý cieľ v podpore dosiahnutia štrukturálneho prebytku pol percenta HDP do roku 2028. Pre udržanie zdravých verejných financií aj do budúcna je potrebná reforma dôchodkového systému. S krízou prišlo ďalšie výrazné zhoršenie dlhodobého udržania, dlhodobej udržateľnosti verejných financií. V pláne obnovy a odolnosti sme sa zaviazali reformou prvého piliera zlepšiť dlhodobý ukazovateľ udržateľnosti o takmer 2 percentuálne body HDP, hlavnou reformou je opätovné naviazanie veku odchodu do dôchodku na očakávanú dĺžku dožitia. Dôležitou reformou je aj novela ústavného zákona o rozpočtovej zodpovednosti, ktorej schválenie je nutné k zefektívneniu riadenia verejných financií. Novela má za cieľ implementovať chýbajúce výdavkové limity, posilniť dôraz na dlhodobú udržateľnosť verejných financií a zabezpečiť flexibilnejšie únikové klauzuly pri výnimočných udalostiach. Dlhodobú udržateľnosť verejných financií podporia aj štrukturálne reformy na naštartovanie ekonomického rastu z plánu obnovy a odolnosti. Opatrenia sú zamerané na výzvy slovenskej ekonomiky, vzdelávanie, trh práce, efektívnejšie využívanie zdrojov v ekonomike vrátane zelenej ekonomiky a kvality zdravotníctva. Jednou z hlavných priorít je aj digitalizácia verejnej správy, boj proti korupcii a zefektívnenie súdnictva. Ďakujem veľmi pekne za podporu tohto materiálu.